สิงคโปร์แหยงการเมืองฉุดการลงทุน
นักลงทุนต่างชาติกังวลปัญหาการเมืองไทยกระทบแผนลงทุนระบบน้ำ โครงสร้างประเทศ
14 ม.ค. 2555

นักลงทุนต่างชาติกังวลปัญหาการเมืองไทยกระทบแผนลงทุนระบบน้ำ โครงสร้างประเทศ
นายกิตติรัตน์ ณ ระนอง รองนายกรัฐมนตรีและ รมว.พาณิชย์ เปิดเผยว่า ในการพบปะกับผู้จัดการกองทุนและนักลงทุนที่สิงคโปร์กว่า 200 คน เมื่อวันที่ 12 ม.ค.ที่ผ่านมา นักลงทุนต่างประเทศแสดงความกังวลเกี่ยวกับเสถียรภาพการเมืองของไทยมาก และสอบถามว่าการเมืองไทยมีความมั่นคงหรือไม่ 
นักลงทุนต่างประเทศให้ความสำคัญกับเสถียรภาพของรัฐบาลและต้องการให้มีความต่อเนื่องระยะยาว เพราะความต่อเนื่องของรัฐบาลจะมีผลกับแผนการลงทุนโครงการระบบน้ำและโครงการลงทุนที่ไม่ใช่ระบบน้ำ สถานการณ์การเมืองไทยถือเป็นเรื่องใหญ่ในสายตานักลงทุนต่างชาติ 
“ผมได้ตอบไปว่า แล้วแต่มุมมอง มุมมองที่ว่าเรามั่นคง เพราะเรามีการเลือกตั้งที่เรียบร้อย มีการจัดตั้งรัฐบาลเสียงข้างมากที่มีเสถียรภาพ” นายกิตติรัตน์ กล่าว
นายกิตติรัตน์ กล่าวย้ำว่า รัฐบาลจะดำเนินนโยบายต่างๆ ด้วยความซื่อตรงและไม่ปล่อยให้การทุจริตคอร์รัปชันบั่นทอนรัฐบาล พร้อมทั้งปฏิบัติในสิ่งที่รัฐบาลวางแผนไว้ให้เป็นจริง เช่น การลงทุนระบบน้ำเพื่อไม่ให้เกิดน้ำท่วมอีกในปี 2555 และการลงทุนระบบน้ำระยะยาว ซึ่งเป็นสิ่งที่จะสร้างความเชื่อมั่นให้นักลงทุน
ขณะที่นายอาคม เติมพิทยาไพสิฐ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) ได้ชี้แจงแผนการลงทุนระบบน้ำระยะเร่งด่วนและระยะยาวของรัฐบาล แหล่งเงินลงทุนและการใช้งบลงทุนที่จะไม่กระทบต่อวินัยการเงินการคลัง ซึ่งเชื่อว่านักลงทุนพอใจและมีความเชื่อมั่นต่อประเทศไทย
นายกิตติรัตน์ กล่าวว่า ผู้สื่อข่าวต่างประเทศสอบถามตนว่าไทยกังวลหรือไม่กับกรณีเงินทุนไหลออก โดยเฉพาะเงินทุนที่ไหลกลับไปแก้ปัญหายุโรป ซึ่งตนตอบว่า ยังไม่เห็นสัญญาณเงินทุนไหลออก เพียงแต่ช่วงปลายปีที่ค่าเงินบาทอ่อนลงเล็กน้อยนั้น เป็นเพราะการผลิตสะดุดจากสถานการณ์น้ำท่วม ส่งผลให้การส่งออกชะลอตัว 
นายกิตติรัตน์ กล่าวว่า ส่วนความกังวลเกี่ยวกับเศรษฐกิจโลกนั้น ตนตอบว่า ไทยมีความกังวลเช่นเดียวกับทั่วโลก เช่น ความกังวลเศรษฐกิจในซีกโลกตะวันตก โดยเฉพาะยุโรป และความตึงเครียดในตะวันออกกลางที่มีผลต่อราคาน้ำมัน แต่ไทยมุ่งมั่นสนใจแก้ปัญหาของตัวเองมากกว่า